DECIZIA COMISIEI
din 21 octombrie 2009
privind extinderea utilizărilor uleiului de alge extras din microalga Ulkenia sp. ca ingredient alimentar nou conform Regulamentului (CE) nr. 258/97 al Parlamentului European și al Consiliului
[notificată cu numărul C(2009) 7932]
(Numai textul în limba engleză este autentic)
(2009/777/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (1), în special articolul 7,
întrucât:
(1)
La 4 noiembrie 2004, societatea Lonza Ltd (fostă „Nutrinova”) a înaintat o cerere către autoritățile competente din Germania în vederea obținerii unei extinderi a utilizărilor uleiului extras din microalga Ulkenia sp. ca ingredient alimentar nou.
(2)
La 9 februarie 2005, organismul competent de evaluare a produselor alimentare din Germania a emis raportul său de evaluare inițială. În acest raport, organismul respectiv a concluzionat că extinderea utilizărilor uleiului extras din microalga Ulkenia sp. riscă să ducă la o creștere inacceptabilă a aportului de DHA (acid docosahexaenoic).
(3)
Comisia a transmis raportul de evaluare inițială tuturor statelor membre la data de 21 aprilie 2005.
(4)
În cursul intervalului de 60 de zile prevăzut la articolul 6 alineatul (4) din Regulamentul (CE) nr. 258/97, s-au formulat obiecții motivate față de comercializarea acestui produs, în conformitate cu dispoziția menționată anterior.
(5)
În obiecțiile lor, statele membre și-au exprimat îngrijorarea cu privire la aportul ridicat de acizi grași omega-3, în special DHA (acid docosahexaenoic).
(6)
Cu toate acestea, principala sursă de acizi grași omega-3 este uleiul de pește. În prezent, în alimentele din categoriile pentru care s-a solicitat adaosul de ulei extras din microalga Ulkenia sp., acizii grași omega-3 pot fi furnizați fie din uleiul de pește, fie, alternativ, din microalga Ulkenia sp.
(7)
Prin urmare, nu se așteaptă ca utilizarea uleiului extras din microalge în grupele alimentare menționate în anexă să ducă la o creștere suplimentară inacceptabilă a aportului global de acizi grași omega-3.
(8)
Uleiul extras din microalga Ulkenia sp. respectă criteriile prevăzute la articolul 3 alineatul (1) din Regulamentul (CE) nr. 258/97.
(9)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Uleiul extras din microalga Ulkenia sp. cu specificațiile menționate în anexa I se poate introduce pe piața comunitară ca ingredient alimentar nou cu utilizările și la nivelurile maxime enumerate în anexa II.
Articolul 2
Denumirea „ulei extras din microalga Ulkenia sp.” se menționează în lista ingredientelor din produsele alimentare care îl conțin.
Articolul 3
Prezenta decizie se adresează Lonza Ltd, Muenchensteinerstrasse 38, CH-4002 Basel.
Adoptată la Bruxelles, 21 octombrie 2009.